cy cy cy ceb fi cy nl en cy cy cy cy cy en cy ast cy cy en cy cy cy fr es en en cy
Doedd hi ddim yn argoeli yn rhy dda yn y bore - y lộn uniongyrchol i’r man cychwyn wedi cau a’r lonydd culion i gyrraedd dan niwl trwchus. Er hynny llwyddodd tri deg naw ohonom i gyrraedd maes parcio Plas yn Rhiw erbyn amser cychwyn, pawb yn obeithiol iawn bod y tywydd am wella.
Doedd y bwtias y gog ddim wedi ymddangos yn y coed (fel yr oeddan amser yma llynedd) ac roedd yn niwl dopyn wrth i ni droedio Llwybr yr Arfordir gyda Mynydd y Graig a thros Fynydd Penarfynydd. Ond, er mawr ryddhad, wrth gyrraedd Trwyn Talfarach diflannodd y niwl a bu’n glir am weddill y dydd. Tua’r de roedd golygfeydd da o Borth Neigwl a Chilan gyda mynyddoedd Meirion tu cefn iddynt ac i’r gogledd Ynys Enlli, Ynysoedd y Gwylanod, Trwyn y Penrhyn a Maen Gwenonwy. Wedi seibiant a phanad dyma droi am fferm Penarfynydd a phentre’r Rhiw.
Toc roeddem ar odre brigiad folcanig Clip y Gylfinir a manteisiodd mwy na hanner y criw ar y cyfle i’w ddringo. Ymlaen wedyn am gopa Mynydd y Rhiw a chyfle am seibiant a phaned arall. Wrth gychwyn ar i lawr roedd Garnfadryn yn ein hwynebu a mynyddoedd Eryri yn glir tu cefn iddi. Saib bach wrth adfeilion Capel Galltraeth i sylwi ar feddau’r brodyr Griffith a Watcyn Jones  yn y fynwent, y ddau yn byw yn yr un tŷ ond wedi ffraeo a heb siarad ậ’i gilydd am flynyddoedd. Erbyn diwedd cyfnod y capel dim ond y ddau oedd yn mynychu’r oedfaon, Griffith yn codi canu a Watcyn yn y sedd gefn, heb dorri gair ậ’i gilydd.
Ymlaen wedyn heibio dau o fythynnod yr Ymddiriedolaeth, Tan yr Ardd a Frondeg, gan ddotio at eu gerddi cymen, heibio cromlechi Tan y Muriau a’r angor dwy dunnell o flaen y tŷ, cyn cyrraedd Plas yn Rhiw. Roedd yn amheuthun cael tywydd digon cynnes i eistedd allan i fwynhau panad a theisen.
Diolch i’r criw ymunodd ậ ni ar y daith am eu cwmni – Dewi Rita, Nia Wyn, Rhodri, Rhys Llwyd a Gareth T o gyffiniau Bangor, Morfudd, Ann R, Mair R, Jen, Rhiannon, Alun R a Glyn o ochra Caernarfon, Nia, Margaret a Llŷr o Fộn, Ann, Iona a John A o ochra Dyffryn Conwy, Eryl ac Angharad Penmachno, Gwen Rhuthun, Meic, Sam a Haf M o Feirion, John a Carys P ac Emyr o Port, Gwyn a Linda Chwilog, Iolo o Dal y Bont a’r gweddill ohonom o Lŷn, Rhian, Mair O, Helen, Alwenna John Elfyn, Gwenan, Gwil ac Anet.
Lluniau gan Iolo ar Flickr
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 19/4/18 12:47